BÁBARCAIM

A mesében Jakab saját magával találkozik, báb alakban, különböző életkorokban.

Némileg hasonló történetet írt Karinthy Frigyes a *Találkozás egy fiatalemberrel* című novellájában (<https://mek.oszk.hu/06900/06980/06980.htm#23>), amelyben a középkorú író találkozik fiatalkori énjével, és a fiú szemrehányást tesz neki a sok megvalósítatlan terv miatt:

*„- Hol a repülőgép? - kérdezte rekedten.*

*Zavartan dadogtam:*

*- Hát... mit tegyek... feltalálták... Farman... a Wright-testvérek... nem voltam ott... De hidd el, ők is elég jól csinálták... egész jó, aránylag... lehet vele repülni...*

*- Látom - mondta gúnyosan. Aztán megint rám nézett. - Hol az Északi-sark?*

*Lesütöttem a szemem:*

*- Valami Peary elérte... Kérlek, hát nem volt időm... te tévedtél... nem lehet mindent... én akkor az egyetemre jártam...*

*- Úgy - mondta.*

*Aztán:*

*- Hol a büszke és szabad Magyarország?*

*- Kérlek alássan... igazán furcsa vagy... dolgozunk rajta... én is... de az nem megy olyan hamar... az embernek élni is kell.”*

Készíts magadról 4-5 bábot: az egyiken legyél kisgyerek (használhatsz hozzá régi fényképet), a másodikon mostani önmagad (készíts egy szelfit), a következőn fiatal felnőtt, aztán idős ember.

Írj párbeszédeket! Vajon mit mondana a felnőtt és idős önmagad a mostani énednek? Mit üzenne a kisgyerek éned a mostaninak?

Két kezed van: játszd el a párbeszédeket úgy, hogy egyik kezedben az egyik báb, másikban a másik. A hangod elváltoztatásával jelezheted, hogy a fiatalabb vagy idősebb éned beszél éppen.

Mit gondolsz, idős korodban milyen problémáid lesznek? Vajon a mesebeli Jakabra ki mondhatta, hogy „feledékeny, bugyuta vénember”?

Előfordult már veled, hogy türelmetlen voltál egy idős emberrel? Ha igen, meséld el a helyzetet! Ha nem, próbáld meg elképzelni, mikor szoktak az idősekkel gorombák lenni! Próbáld meg beleélni magad az idős ember helyébe. Vajon mit gondolhatott? Játszd el, mondd ki hangosan!